המנכ"ל בפועל של חברת נמל אשדוד פנה ללקוחות והדגיש את הכנות הנמל לתחרות חריפה יותר בנמלי ישראל ובאגן הים התיכון
13:52 ,23.11.2014 מאת: מערכת פורט2פורט
מנכ"ל בפועל של חברת נמל אשדוד יצחק בלומנטל פנה לתעשיינים במטרה להדק את שיתופי הפעולה שלהם עם הנמל, הפועל לדבריו תוך נורמות התנהגות תקינות יותר, כהכנה לתחרות ההולכת ומחריפה בנמלים.
בוועידת התעשייה, שהתקיימה בשבוע שעבר באילת, אמר בלומנטל: "זירת הנמלים בישראל משתנה. הזירה היא מיקרוקוסמוס של מאקרו הכלכלה של מדינת ישראל. התחרות המחריפה מהווה אתגר המאפיל על כל חילוקי הדעות הקיימים בינינו לבין הוועדים וההסתדרות.
"מטרתנו העליונה היא לשמור על לקוחותינו והתעשיינים בתחרות עם הנמלים בישראל ובאגן המזרחי בים התיכון. אנו, בהנהלה החדשה, חותרים לנורמות התנהגות תקינות יותר, תוך הכנה לתחרות ההולכת ומחריפה.
"אני פונה אליכם, התעשיינים, בכדי לחזק את שיתוף הפעולה ולתת מענה טוב יותר לצרכיכם. אנו בנמל אשדוד עובדים 24 שעות ביממה ופונים לתעשיינים ולעורף הלוגיסטי להיות ערוכים לקליטת מטענים במהלך שעות הלילה והשעות המוקדמות של הבוקר; יש בזה חיסכון כספי משמעותי, ניצול נכון של תשתיות ויעילות כלכלית.
"יש מקום רב לשיפור בעבודת נמל אשדוד".